[{"text_idx": "#000000", "text": "Buenos Airesek EH ospagai 2020: edizio online, arrakastatsua, berritzailea eta \"aurrekaria gainerako kolektibitateentzat\""}, {"text_idx": "#000001", "text": "Internet eta sare sozialen bidezko sei orduko emanaldi jarraituak lortutako oihartzun zabalarekin euskal gizataldeak gauzatutako proposamenak gainditu ahal izan zituen atzo koronabirusak ezarritako baldintzak. Argentinako eta Euskal Herriko hamaika kultur eragile, artista, politikari, sukaldari eta kirolariren atxikimenduarekin arrakastaz burutu zen \"Buenos Airesek Euskal Herria ospagai\u201d 2020. Laurak Bat Euskal Etxe antolatzaileko kideek balantze baikorra egin dute eta edizioa \u201cmugarria\u201d izango dela adierazi dute."}, {"text_idx": "#000003", "text": "Sare sozialek Mayo Etorbideko standak, agertokiak eta topaguneak ordezkatu zituzten. Desabantailak?: nabarmenena seguruenik lagunei besarkadak emateko aukera ez izatea. Abantailak? Bizpahiru ere aurki ditzakegu, tartean, hamar urte hauetan distantziagatik parte hartu ahal izan ez duten euskal etxe batzuek \u2013Barilocheko Mendiko Eusko Etxeak edo Txileko Santiagoko Euzko Etxeak kasu\u2013 parte hartu ahal izana. Are gehiago, esan ere esan dezakegu \u201cglobala\u201d-edo izan dela jaialdia, Argentina osotik ez ezik, Euskal Herritik eta beste hainbat herrialdetatik ere jarraitu ahal izan baitute ikusleek saioa, Internet bidez."}, {"text_idx": "#000004", "text": "Laurak Bateko lehendakari Arantxa Anituak, festa bukatu eta egindako lehenengo balorazioan, \u201czalantzarik gabe, mugarria izan da gaurkoa\", adieraz zuen. \"Horrekin ez dut esan nahi inondik inora ekintza birtualek ordezkatuko dituztela aurrez aurreko topaketak; esan nahi dudana da gaurkotzea ezinbestekoa dela eta agian bide birtualak lagun dezakeela hobetzen hain handia den gurea bezalako herrialde batek partaidetzarako dituen arazoetako batzuk\u201d, azaldu dio EuskalKultura.eus-i."}, {"text_idx": "#000005", "text": "\u201cGaurko BACi buruz, zalantzarik ez da bizi-bizia izan dela; lanean ari ginenontzat neketsua, baina erabat atsegina. Izan ere oso atsegina da jakitea euskaldunok BAC digitala egin duen lehenengo kolektibitatea izan garela eta hiriko Gobernua oso-oso pozik dagoela emaitzekin. Goiz da zenbakiei buruz hitz egiteko baina bai esan dezaket gure kontuetako jarraitzaileen kopurua bikoiztu egin dela. Arratsaldean zehar mota askotako galderak egin dizkigute, oso giro eta jarrera interesdunean. Eta badakigu indar hori aprobetxatuko dugula\u201d."}, {"text_idx": "#000007", "text": "Zenbakiei buruz emango dira datozen egunetan datu zehatzat, \u2013Instagram eta Facebook kontuetan argitalpen bakoitzeko \u2018atsegin dut\u2019en kopuruak gorako joera garbia erakusten ari da igandea iluntzean\u2013 bai ikus daitezke artikulu hau idazten dugun bitartean, nola biderkatzen diren Laurak Bat jasotzen ari den zorion agurrak."}, {"text_idx": "#000008", "text": "Mezu horiek ikusteko Euskal Etxearen Facebook edota Instagram kontuetan sartu baino ez da egin behar. Bertan, gainera, arratsaldean zehar igo diren edukiak (agintarien agurrak, artista ospetsuen mezuak, errezetak, dantzak...) ere ikusgai daude."}]